Vakbond wil Mboweni herroep oor e-tol-uitsprakeArgieffoto Die Akademiese en Professionele Personeelvereniging (Apsa) doen ŉ beroep op die regering om minister Tito Mboweni te herroep en hom te verbied om in enige verdere regeringsamp te dien. Mboweni, minister van finansies, het hom Donderdag ten sterkste uitgespreek teen die Suid-Afrikaanse Nasionale Padagentskap (Sanral) se besluit om die invordering van e-tolskuld vir eers te staak. Mboweni het gesê die agentskap moet dié beslissing onmiddellik omkeer. Boitumelo Senokoane, algemene sekretaris van Apsa, het gesê Mboweni is “arrogant en aanstootlik”. “Dit is ŉ teken hoe uit voeling die neo-liberale ANC-geleide regering is met die realiteit op voetsoolvlak. Werkers moet onthou dat Tito Mboweni en sy mede-kamerade in die parlement nie geraak word deur e-tol nie, want hulle kry gratis toelae van belastingbetalers.” Hy het gesê dit lei tot “arrogansie en sosiale afstand” en ŉ gebrek aan begrip om te verstaan watter impak e-tol op gewone Suid-Afrikaners se beursies het wat reeds diep in die skuld is. “Werkers moenie hul eie slagters word deur vir politieke partye te stem wat nie hul belange op die hart dra nie. Jy is onderbetaal, afgedank, gedwing om e-tol, verhoogde BTW en hoë brandstofpryse te betaal, en jou werk word gedreig deur privatisering, terwyl ministers van die ANC soos Tito Mboweni onsensitiewe en ondeurdagte kommentare maak soos dat jy ‘vir die keiser moet gee wat hom toekom’. “Dit is nog erger dat die elitistiese sakegedrewe pensioenaris, wat homself ook as ŉ politikus voordoen, sy korrupte en regse ANC-geleide regering met Jesus vergelyk, van wie die Bybel getuig dat Hy pro-armes was. “As Apsa-vakbond glo ons dat minister Tito Mboweni ŉ verskoning aan Suid-Afrikaners verskuldig is vir sy roekelose en voortgesette neerhalende aanmerkings teenoor die werkersklas. Ons doen ŉ beroep op werkers om enige politieke party, wat homself nie van e-tol distansieer nie, tydens die algemene verkiesing in Mei 2019 te straf, spesifiek die ANC, wie se beleid pro-armes en pro-werker is, maar eintlik verregs is en nie verskil van die Demokratiese Alliansie nie. “Ons wat op die grond werk en hierdie ekonomie bevorder, moenie meer die skape wees wat ter slagting gelei word nie. Ons moenie vir politieke partye stem wat links praat, maar regs loop nie.” Senokoane voer aan Mboweni en Pravin Gordhan het die duidelik gemaak dat hulle hul outoriteit gaan misbruik om die werkersklas en armes te mishandel en frustreer. “Die parlement debatteer ook oor die wysiging van artikel 25 van die Grondwet wat ŉ beleidsresolusie was by die 54ste nasionale konferensie van die ANC. Die privatisering van grondgebruik en openbare paaie (e-tol) sluit sekerlik hierby aan. As die ANC nog steeds die leier van die samelewing is en ŉ ‘gedissiplineerde mag van linkses en die werkersklas’, sal dit Luthuli House baat om Tito Mboweni uit die regering te verwyder.” Senokoane het gesê Apsa sal seker maak dat sy lede en hul families volgens hul gewete stem.